# Pablo Larraz Dalmases

Pablo Larraz Dalmases (Jaca, 29 d'octubre de 1979) és un pianista i tenor, director també de diversos cors i pedagog musical.

## Biografia

Nascut a Jaca (Osca) el 1979, inicià els estudis musicals en aquesta mateixa ciutat obtenint el títol Professional de Piano al Conservatori de Sabiñánigo.
Es traslladà a Barcelona on estudià Magisteri Musical a la Universitat Autònoma de Barcelona i piano amb Carme Poch al Conservatori Municipal, on obtingué el Títol Superior de Piano l'any 2003. El seu interès per la música vocal el portà a formar part d'alguns cors destacats com la Coral Cantiga, la Coral La Fuga, corals infantils com Coloraines de l'Orfeó Gracienc, el Virolet (coral de la qual va ser director durant 4 anys), i Vozes de Al Ayre Español de Saragossa. També ha col·laborat amb el Cor de Cambra del Palau, Música Reservata, la Xantria o el Cor Francesc Valls de la Catedral de Barcelona, i el Coro Barroco de Andalucía a més de diversos grups de música antiga. Després d'uns anys dedicats a l'ensenyament a l'escola primària i cors infantils. També inicià estudis de direcció a la Federació Catalana d'Entitats Corals i els Lluïsos de Gràcia. I finalment accedí als estudis de direcció coral a l'ESMUC, on treballà amb Josep Vila i Casañas i Johan Duijck (també amb Simon Halsey), estudis que finalitzà el 2010.
Fou director del Cor Jove de l'Orfeó Gracienc (2005-2007), del Cor Diaula (2006-07) i de la coral Infantil el Virolet (2000–04). I ha dirigit el Cor de Cambra de la Diputació de Girona (des del 2008) i el Cor Jove del Conservatori de Girona (des del 2013). A més, des de l'any 2010 assistí com a director de l'Orfeó Català, i n'és el coordinador i responsable pedagògic de la formació vocal i musical que reben els seus cantaires. Igualment, és membre de l'equip tècnic de la Federació de Cors Joves de Catalunya. També ha dirigit la Coral Genciana de la Parròquia de Sant Miquel dels Sants (des de 2003), i ha assumit la direcció de la Coral Quodlibet de Molins de Rei i del Cor Albada de l’Agrupació Cor Madrigal, a més de ser preparador dels "Messíes participatius" de la Caixa.
La seva formació en el cant la va iniciar amb Esteve Gascón, Mireia Pintó, i Marta Cordomí; rebent puntualment classes de Marta Almajano i Lambert Climent i des de fa dos anys treballa amb la soprano Marta Matheu. Els darrers anys ha iniciat la seva carrera com a tenor solista, especialitzat en el repertori barroc. L'any 2014 va guanyar la Beca Bach amb la qual ha interpretat més d'una vintena de cantates de J. S. Bach, el rol d'Evangelista de l'Oratori de Nadal del mateix compositor i diversos oratoris i obres de Händel, Carissimi i Mozart, entre d'altres. Aquest darrer curs ha finalitzat els estudis superiors del Grau Superior de Cant Històric a l'ESMUC sota la tutela de Lambert Climent.
El 24 de març de 2022 s'anuncià que Pablo Larraz dirigiria l'Orfeó Català a partir del setembre d'aquell mateix any. Assumint llavors la direcció artística de l'Escola Coral i la direcció del Cor Jove. El fins llavors director de l'Orfeó Català, Simon Halsey, que deixaria el càrrec aquell mateix mes de setembre, seguiria vinculat a la institució com a director principal convidat i ambaixador dels cors. La subdirecció aniria a càrrec de Montse Meneses i el Cor Jove incorporaria Oriol castanyer com a codirector.

## Referències

* 1 2 «Pablo Larraz». BZM. Arxivat de l'original el 29 de desembre 2019. [Consulta: 29 desembre 2019].
* ↑ «El jaqués Pablo Larraz se convierte en el nuevo Director del Orfeón catalán - Cultura». Radio Huesca, 03-09-2019 [Consulta: 29 desembre 2019].
* 1 2 3 «Equip artístic». Orfeó Català. Arxivat de l'original el 29 de desembre 2019. [Consulta: 29 desembre 2019].
* ↑ «Currículum». Pablo Larraz. [Consulta: 12 juliol 2022].
* ↑ «Pablo Larraz dirigirà l'Orfeó Català a partir del setembre». La República, 24-03-2022 [Consulta: 12 juliol 2022].

## Enllaços externs

* Pablo Larraz: “Un cor és un dels espais més inclusius que hi ha, on se t’accepta tal com ets” (Marta Costa-Pau) entrevista al Diari Ara